Óháð vottunarnefnd á vegum írsku vottunarstofunnar Global Trust / SAI Global hefur endurvottað veiðar á gullkarfa ( Sebastes norwegicus ) á Íslandsmiðum samkvæmt íslenska staðlinumi um ábyrgar fiskveiðar ( Iceland Responsible Fisheries Management Standard - IFRM , útgáfa 2.0 ) . Vottunin staðfestir að veiðunum er stjórnað á ábyrgan hátt í samræmi við alþjóðlega viðurkenndar kröfur . Vottunarskírteinið gildir í 5 á með árlegum viðhaldsvottunum . Staðallinn sem vottað er eftir byggir efnislega á samþykktum Matvæla - og landbúnaðarstofnunar Sameinuðu þjóðanna ( FAO ) . Óháð mat vottunarstofunnar var unnið eftir ISO17065 faggiltu kerfi Global Trust og veitir áreiðanlega vottun þriðja aðila á ábyrgri fiskveiðistjórnun . Úttektin fól í sér yfirgripsmikla skoðun á íslenska fiskveiðistjórnunarkerfinu , þar á meðal stjórnunarreglum , aflamarkskerfinu og mati á stofnstærð . Niðurstaða úr mati vottunarnefndar var að stjórnkerfið og aflareglur fælu í sér varúðarnálgun sem stuðlar að ábyrgum veiðum og góðri umgengni um vistkerfið . Aflamark í gullkarfa á yfirstandandi fiskveiðiári er 43.600 tonn . Útgefnar vottunarskýrslur eru aðgengilegar HÉR .